**Bēniņu telpas konstrukciju remontdarbu apraksts**

Plānoto darbu mērķis ir novērst intensīvus siltuma zudumus un mitruma migrāciju no baseina telpas bēniņu telpā.

Lai sasniegtu doto mērķi ir plānots demontēt esošo siltumizolācijas slāni vertikālā sienā un veikt kvalitatīvu mezgla vietas izbūvi, noblīvējot un nosiltinot visu konstrukciju. Esošās situācijas shematisko rasējumu skatīt pielikumā.

Remontdarbus ir paredzēts veikt gan sienai, kas robežojās ar baseinu, gan sienai, kas robežojās ar kāpņu telpu (pie ieejas durvīm bēniņos).

Plānotie darbi paredz nepārtrauktas ūdens tvaikus necaurlaidīgas barjeras izveidi, izmantojot speciālus tvaika izolācijas materiālus. Lai novērstu ūdens tvaika kondensāciju konstrukcijas vertikālās sienas daļā nav pieļaujams izmantot stabilizēto polietilēna plēvi. Ir atļauts izmantot materiālus ar mazāku ūdens tvaika difūzijas pretestības rādītāju (Sd). Veidojot tvaika izolācijas materiāla pieslēgumus pie konstrukcijām un jumta tvaika izolācijas plēves, visas šuvju vietas ir blīvi jāhermetizē ar speciāliem blīvējošiem materiāliem, piemēram, *ProClima Orcon F* hermētiķi. Aizliegts izmantot šiem mērķiem neatbilstošus materiālus, piemēram, silikona hermētiķus. Papildus pieslēguma vietu hermetizācijai ir paredzēts izmantot arī speciālās blīvējošās lentas, piemēram, *ProClima Tescon VANA*. Būvnieks ir atbildīgs par pieslēguma vietu izveidošanu, izmantojot atbilstošāko materiālu konkrētajā konstrukcijas vietā. Nedrīkst veikt tvaika izolācijas materiālu ieklāšanu ar pārrāvumiem, nenoblīvētiem caurumiem vai neblīvu pieslēgumu pie kontaktvirsmas.

Lai nodrošinātu kvalitatīvu materiāla saķeri ar virsmu, ir paredzēts, pēc vajadzības, veikt arī sienas virsmas izlīdzināšanu ar javu. Nav pieļaujama materiālu līmēšana pie netīrām, putekļainām un nelīdzenām kontaktvirsmām. Īpaša vērība jāpievērš konstrukciju stūra mezglam t.i., jumts/siena/siena.

Baseina sienas siltināšana jāveic, izmantojot celulozes šķiedras siltumizolācijas materiālu. Materiāla iestrādi jāveic ar „sauso” paņēmienu iepriekš sagatavotā karkasā. Lai novērstu materiāla sēšanos, siltumizolācijas materiāls jāiestrādā tā, lai materiāla tilpuma pēc iestrādes būtu ne mazāka kā 35 kg/m3.

Ņemot vērā, ka atsegtajā jumta daļā siltumizolācija ir ieklāta nekvalitatīvi un tās kopējais biezums arī ir nepietiekams, papildus nepieciešams veikt dotās jumta konstrukcijas (vietās, kur ir iespējams piekļūt klāt) papildu siltināšanu ar celulozes šķiedras siltumizolācijas materiālu.

Virs sienas/jumta mezgla vietas proporcionālā attālumā vienam no otra paredzēts uzstādīt jumta aeratorus, tādējādi intensificējot gaisa kustību bēniņu telpā un nodrošinot liekā mitruma izvadīšanu ārējā vidē.

Visas koka konstrukcijas, kas tika pakļautas mitruma negatīvajai ietekmei, ir nepieciešams apstrādāt ar koka antiseptizējošām vielām.

Visas koka elementu daļas (konstrukcijas), kuras daļēji atradīsies siltumizolācijas materiālā vai būs caurejošas, ir nepieciešams noblīvēt, veidojot hermētiskumu salaidumu ar siltumizolācijas materiālu (vēja izolācijas plāksni).

Esošo bēniņu pārseguma siltumizolāciju nepieciešams demontēt, lai izveidotu kvalitatīvu tvaika izolācijas materiālu pieslēgumu pie konstrukcijām. Bēniņu pārseguma esošo siltumizolāciju ir pieļaujams izmantot atkārtoti pārseguma siltināšanai, pirms tam veicot tā fiziskā stāvokļa novērtējumu.